recursal/SuperWikiNEXT-32B huggingface dataset:
**Love of My Life** (בתרגום לעברית: **אהבת חיי**) הוא סינגל של להקת הרוק הבריטית קווין שיצא בשנת 1979. השיר נכתב על ידי הסולן פרדי מרקיורי ובסיועו של הגיטריסט בריאן מיי. השיר הופיע במקור באלבום A Night at the Opera שיצא בשנת 1975, וזכה לתוארי זהב וכסף באיטליה ובריטניה בהתאמה.

ביצוע
-----

את השיר המקורי מבצע פרדי מרקיורי בפסנתר ומצטרף אליו בריאן מיי בנגינת גיטרה ונבל (למעשה, זוהי הדבקה של מספר תווים שונים שנוגנו בנבל בנפרד). השיר עבר עיבוד מאוחר יותר לגיטרת 12 מיתרים לצורך הופעות חיות. השיר הוא דוגמה טובה להכרותו של מרקיורי עם מקצב הרובטו ובשיר ניכרת השפעת נגינת הפסנתר הקלאסית בהשפעתם של שופן ובטהובן.

השיר הקודם באלבום A Night at the Opera,‏ "The Prophet's Song", משתלב אל תוך שיר זה בצורה שוטפת למדי אף על פי שהלהקה מעולם לא ניגנה את שני השירים ברצף.

מצעדים
------

| מדינה | מיקום שיא |
| --- | --- |
| פורטוגל | 75 |
| ארצות הברית (מצעד שירי הרוק החמים של בילבורד) | 23 |
| הולנד | 93 |
| איטליה | 72 |

הופעות
------

השיר Love of My Life היה שיר הופעות מובהק - הלהקה ביצעה את השיר לעיתים קרובות כאשר מרקיורי עוצר את שירתו ומאפשר לקהל לשיר את המילים. השיר היה פופולרי במיוחד בדרום אמריקה והלהקה אף הוציאה לאור סינגל המיועד במיוחד לקהל זה - גרסה חיה זו של הסינגל הגיעה למקום הראשון בארגנטינה וברזיל בשנת 1979.

השיר הופיע באלבום ההופעה Live Killers שיצא בשנת 1979, באלבום Queen on Fire - Live at the Bowl, באלבום Live at Wembley '86 ובאלבום Return of the Champions שיצא בשנת 2005. במופע ההוקרה לזכרו של פרדי מרקיורי בוצע השיר על ידי להקת אקסטרים.

במשך סיבוב ההופעות האירופאי ואמריקאי של קווין+ פול רוג'רס בשנת 2005-2006, השיר בוצע כמעט בכל ההופעות והוקדש לפרדי מרקיורי המנוח. באחת ההופעות השיר הוקדש לאמו של מרקיורי שהייתה בקהל.

שירו האחרון של אילן רמון
------------------------

בזמן מסעה של מעבורת הקולומביה לחלל (STS-107), ביקש האסטרונאוט הישראלי אילן רמון להשמיע את השיר. השיר הועבר למעבורת ולאחר השמעתו אמר רמון: "בוקר טוב מיוחד לאשתי, רונה, אהבת חיי". רמון והמעבורת נספו באסון הקולומביה זמן קצר לאחר מכן, בזמן חזרתה לאטמוספירה בשנת 2003.

קישורים חיצוניים
----------------

* מידע על היצירה "Love of My Life" באתר מיוזיק בריינז
* מידע על הקומפוזיציה "Love of My Life" באתר AllMusic

הערות שוליים
------------

1. ↑  מתוך portuguesecharts.com
2. ↑  מתוך הדירוג באתר בילבורד
3. ↑  מתוך portuguesecharts.com
4. ↑  מתוך portuguesecharts.com

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: f7c9f75a-5456-35ff-b89f-8d5f470a2f13

 |
**קרב מונקורנה** הוא קרב שהתחולל במלחמת העולם השנייה ב-17 במאי 1940 במהלך המערכה על צרפת. במהלך הקרב תקף כוח של הדיוויזיה הרביעית של צבא צרפת בראשות הקולונל שארל דה גול את הכפר מונקורנה שהוחזק בידי הגרמנים בכוח שכלל מעל ל-200 טנקים. הצרפתים נחלו הצלחה ראשונית כשאילצו את הכוחות הגרמניים לסגת לאחור אך בסופו של דבר נאלצו לסגת בשל היעדר סיוע צבאי והתערבותו של חיל האוויר הגרמני.

רקע
---

ב-10 במאי 1940, פתחו הנאצים במתקפה נרחבת כנגד הולנד, בלגיה וצרפת. לאחר שבירת הקו הצרפתי בקרב סדאן ב-13 במאי, הביאו הגרמנים לנסיגה חפוזה של הכוחות הצרפתיים.

ב-12 במאי התמנה דה גול למפקדה של הדיוויזיה הרביעית. באותו היום זומן למטה הצרפתי כשברשותו שלושה גדודים ונתבקש לפתוח במתקפה על הגרמנים במטרה להרוויח זמן עבור הארמייה השישית על מנת שיוכל לפרוס מחדש את כוחותיו לאורך קו מאז'ינו ועד מחוז אן. הייתה זו הזדמנות בשביל דה גול ליישם את רעיונותיו החדשניים בנוגע ללוחמת טנקים.

השתלשלות האירועים
-----------------

במהלך התקדמותו של דה גול, הפקיע לטובתו מספר יחידות של פרשים וארטילריה שהיו בנסיגה בנוסף למחצית בריגדה, שגדודיה כללו מספר טנקים כבדים מסוג שאר B1. ב-17 במאי ב-4:14 לפנות בוקר, התקדמו כוחות של הדיוויזיה הרביעית לעבר מונקורנה.

לאחר שכיתרו את הכפר בשעות הצהריים, היו הטנקים הצרפתיים הכבדים נתונים תחת אש עזה של תותחי נ"ט 37 מ"מ וטנקים גרמנים. על אף נחיתותם המספרית ביחס לגרמנים והעדר סיוע אווירי תקף דה גול והשמיד שיירה גרמנית מדרום לכפר. דה גול איבד 23 מתוך 90 הרכבים המשוריינים שלו בשל מוקשים, תותחי נ"ט ותקיפות אוויריות של מטוסי שטוקה. ב-18 במאי תוגבר על ידי שני רגימנטים רעננים של חיל הפרשים שהגדילו את כוחו לכ-150 כלי רכב משוריינים.

דה גול הורה לחיל הרגלים לנטרל את כיסי ההגנה הגרמנית בצ'יוורס ולטנקים מסוג שאר D2 (אנ') לאבטח את הכפר קלרמון-לס-פרמס. בסביבות 16:00 הורה דה גול לפתוח במתקפה חדשה על מונקורנה אבל מאחר שצוותי הטנקים לא קיבלו מפות מפורטות של הגזרה והיו נטויים לאש נ"ט חזקה מתותחי נ"מ 88 מ"מ גרמניים ההתקפה נכשלה.

בסביבות 18ː00 התערב הלופטוואפה הגרמני והטנקים הצרפתים נאלצו לסגת לעמדותיהם המקוריות. דה גול תקף שוב ב-19 במאי אך כוחותיו שוב נפגעו על ידי ארטילריה ושטוקות גרמניות. אף על פי כן התעלם דה גול מפקודות לסגת וביקש תגבורת של 2 דיוויזיות נוספות אך נענה בסירוב. על אף שהטנקים של דה גול גרמו לחי"ר הגרמני לסגת לקומונט הביאה פעולתו רק להקלה זמנית על הכוחות הצרפתיים והאטה אך במעט את ההתקדמות הגרמנית. עם זאת הייתה זו אחת מההצלחות המעטות מהם נהנו הצרפתים בזמן שספגו תבוסות קשות בשאר החזיתות. במהלך הקרב חלק מהטנקים הצרפתיים ננטשו כאשר אזל בהם הדלק או ששקעו בביצות.

תוצאות הקרב
-----------

הצרפתים איבדו 23 טנקים במהלך המתקפה, בעוד שלגרמנים היו כ-100 הרוגים. דה גול נטל חלק בהתקלות נוספת מול הגרמנים בקרב אבוויל (אנ'). בראייה כוללת גרם הקרב רק לעיכוב קל בהתקדמות הגרמנים ולא הייתה לו השפעה ממשית על תוצאות המערכה.

לקריאה נוספת
------------

* שארל דה גול, המאבק לחירות, כרך ראשון, "אל הדגל", הוצאת עם הספר, תל אביב, 1958
**רוית יעקב כהן** (נולדה ב-19 בינואר 1977) היא שחקנית, קומיקאית, חקיינית, מדבבת וזמרת ישראלית.

קריירה
------

### כמדבבת

יעקב דיבבה בסדרות וסרטים רבים, ביניהם "אגדות אנדרסן", "שרק לנצח", "עולם הווינX" בתפקיד מלכה, "פלא של פארק" שבו דיבבה את גרטה, "אגדה עם זנב" ו"הסוד של לילי" שם דיבבה את ונסה. היא גם דיבבה בסרט הקולנוע לילדים "אופססס! 2: ההרפתקה ממשיכה..." שיצא לאקרנים באוגוסט 2021.

### כשחקנית

#### לצד רינת גבאי

יעקב ידועה גם בתור גילומה של דמותה של הבובה מימי בהפקות הילדים של רינת גבאי במקום איריס פן וכיכבה לצידה בתפקיד זה בקלטות והצגות רבות: השתתפה פעמיים במופע החנוכה "מותק של פסטיבל", "פנטזיה", "השירים המשחקים" משירי עוזי חיטמן, "רינת בארץ האגדות" ו"אצלנו בחצר" משירי נעמי שמר. כמו כן גילמה את שושנית בסדרת הטלוויזיה שגבאי הובילה "גינת הפלאים של רינת" ששודרה בערוץ הופ!.

#### מופעים וסדרות נוספות

רוית הייתה חלק מהלהקה במחזמר "עלובי החיים" שהועלה בתיאטרון "הבימה". יעקב למדה משחק באופן מקצועי בבית צבי.

יעקב גם שיחקה בסדרה "גן חיות" לצד אודי ואביעד. בשנת 2020 גילמה את דורין בסדרה "צומת מילר". יעקב שרה קולות רקע בקלטת "עולמו של יובל המבולבל". בשנת 2007 שיחקה בקלטת "התנ"ך לילדים – סיפורים ושירים". בשנת 2006 שיחקה יעקב בקלטת "גינת השטוזים של דתיה" שם החליפה את רמה מסינגר בתפקיד שטוזית.

### כחקיינית וקומיקאית ברשת

יעקב ידועה גם כחקיינית במסגרת סרטוני חיקויים שהועלתה לערוץ היוטיוב שלה ובין החיקויים שביצעה של אופירה אסייג, בטי רוקוואי, חנה לסלאו, עדי אשכנזי, מירי מסיקה וניקול ראידמן, בעקבות כך הפכה יעקב לקומיקאית ובזכות הסרטונים הגיעה להתארח במספר תוכניות אירוח שם ביצעה כמה מהחיקויים הויראלים.

פילמוגרפיה
----------

### דיבוב

| שם הסדרה | דמות |
| --- | --- |
| אגדות אנדרסן |  |
| שרק לנצח |  |
| עולם הווינX |  |
| פלא של פארק |  |
| אגדה עם זנב |  |
| הסוד של לילי |  |
| אופססס! 2: ההרפתקה ממשיכה... |  |
|

### משחק בטלוויזיה

| שם הסדרה | דמות |
| --- | --- |
| רינת בעולם האגדות |  |
| גינת הפלאים של רינת |  |
| גן חיות | סתמית לוי |
| צומת מילר |  |
| עלומים | גאולה |
| ספיידרז |  |
|

### משחק בתיאטרון

| שנה | שם ההצגה | דמות | תיאטרון |
| --- | --- | --- | --- |
| 2009 ו-2012 | מותק של פסטיבל |  |  |
|  | אצלנו בחצר עם רינת גבאי משירי נעמי שמר |  |  |
|  | השירים המשחקים עם רינת גבאי משירי עוזי חיטמן |  |  |
|  | פנטזיה |  |  |
|  | עלובי החיים |  | הבימה |
| 2009 | רינת בארץ השירים עם רינת גבאי | מימי | משגב עורי + חסידה הפקות |
| 2022 | ינטל |  | הבימה |
|

קישורים חיצוניים
----------------

* רוית יעקב, ברשת החברתית אינסטגרם
* רוית יעקב, במיזם "אישים" לתיעוד היצירה הישראלית
* רוית יעקב, במסד הנתונים הקולנועיים IMDb (באנגלית)
**אסף פריינטא** (נולד ב־23 בספטמבר 1975) הוא שחקן תיאטרון וטלוויזיה ומדבב ישראלי.

ביוגרפיה
--------

היה חבר בלהקת "צעירי תל אביב" בשנים 1991–1992, והשתתף בתוכנית הטלוויזיה של הלהקה "לא כולל שירות" בערוץ 1.

לאחר שירותו הצבאי למד פריינטא משחק בבית הספר לאומנויות בית צבי, וסיים את לימודיו בשנת 2002. במהלך הלימודים זכה בכמה מלגות משחק, וכיום הוא נמנה עם הכישרונות הצעירים של התיאטרון הקאמרי. 

פריינטא השתתף בהצגות "השטן במוסקבה" (על־פי האמן ומרגריטה של בולגקוב) ו"הרצל אמר!" בתיאטרון גשר, בהצגה "משורר בניו יורק" במסגרת פסטיבל ישראל, ב"משחקי פיג'מה", ב"אמדאוס" (בתפקיד סליירי) וב"אבות ובנים" בתיאטרון הספרייה, וכן בכמה הצגות בתיאטרון הקאמרי ובהן: "מעיין הכבשים", "אמא קוראז'", "עוץ לי גוץ לי", "כובע הקש האיטלקי", "קוויאר ועדשים" (בתפקיד רוברטו), "עיר הנפט", "המלט" (בתפקיד הורציו), "דבר מצחיק קרה לי" (בתפקיד הגנרל), "הרטיטי את ליבי" ו"גם הוא באצילים".

פריינטא דיבב בסדרות ובסרטים רבים – בין היתר את "החתול במגפיים" בסרטי "שרק"; את רפאל ב"צבי הנינג'ה"; את לאלו ב"רטטוי"; את פיל בסרט "הופ ארנב"; את מורטון העכבר בהורטון שומע מישהו; את אלכס במדגסקר 2 ובמדגסקר 3: מקרקסים את אירופה; את הנסיך נאבין ב"הנסיכה והצפרדע" של דיסני; את פו הפנדה בסדרה "קונג פו פנדה אגדת המגניבות". ב־2017 דיבב את דמותו של ראמון בסרט "מכוניות 3". ב־2018 דיבב את דמותו של לוסיוס בסט בסרט "משפחת סופר־על 2" וגם בסרט האנימה, הטירה הנעה .
מ־2011 מופיע בתוכנית ההומור הסאטירית "קאמבק" בערוץ הוט קומדי סנטרל.

ב־2014 גילם את חביב פרץ בתוכנית "מועדון החנונים". באותה שנה החל לשחק בסדרה "מי נתן לך רישיון?" בערוץ הראשון.

ב־2015 שיחק בסדרה "ג'ינג'י" בערוץ ג'וניור, ודיבב בסרט הקולנוע "גולשים על הירח". 

ב־2016 הצטרף כחבר פאנל קבוע לתוכנית הסאטירה "זה המצב" של רשת.
ב-2019 הצטרף לסדרת היוטיוב אחשלירוח

ב-2020 גילם את עובדיה בסדרה שב"ס.

ב-2023 דיבב את באוזר בהאחים סופר מריו - הסרט.

קישורים חיצוניים
----------------

* אסף פריינטא, במיזם "אישים" לתיעוד היצירה הישראלית
* אסף פריינטא, במסד הנתונים הקולנועיים IMDb (באנגלית)
* אסף פריינטא, באתר "אידיבי", מאגר הידע העברי לקולנוע ישראלי ועולמי
* אסף פריינטא, באתר ספר הקולנוע הישראלי
* אסף פריינטא, בארכיון תיאטרון גשר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007375688605171
* VIAF: 38151715572813780134
* WorldCat (עם VIAF): 38151715572813780134

 |
**בובי דריסקול** (באנגלית: **Bobby Driscoll**‏; 3 במרץ 1937 – 30 במרץ 1968) היה שחקן קולנוע וטלוויזיה אמריקאי, שהתפרסם כילד פלא בשנות ה-40. הקריירה שלו נסקה במהירות כשהיה ילד והתרסקה כשהתבגר, עד למותו כאלמוני בגיל 31.

קורות חיים
----------

בובי נולד בעיר סידר רפידס באיווה ובגיל ארבע עבר עם משפחתו ללוס אנג'לס. שם עבר מבחן בד וקיבל תפקיד ראשון בקולנוע בסרט "המלאך האבוד" (1943). ב-1946 שיחק בסרט "So Goes My Love".

וולט דיסני החתים אותו על חוזה וב-1946 שיחק דריסקול בסרט "שירת הדרום", ששילב משחק ואנימציה, והקריירה שלו נסקה. באותה שנה שיחק בתפקיד ראשי בסרט "כה יקר ללבי" עליו היה מועמד לפרס אוסקר לנוער שלא חולק באותה שנה.

הוא הושאל לחברת RKO להשתתף בסרט האפל "החלון" בתפקיד טומי, נער בעל דמיון מפותח שצופה ברצח ואף אחד לא מאמין לו. הסרט נחל הצלחה גדולה ודריסקול זכה בפרס אוסקר לנוער על "כה יקר ללבי" ו"החלון". פרס זה חולק בשנים 1934–1960 וזכו בו שנים עשר שחקנים. את הפרס העניק לו דונלד או'קונור.

ב-1950 גילם את ג'ים הוקינס בסרט "אי המטמון" של אולפני דיסני והקריירה שלו הגיעה לשיא בתפקיד ראשי זה.

תפקידו האחרון באולפני דיסני היה דיבוב של פיטר פן בסרט האנימציה "פיטר פן" ב-1953.

לאחר מכן פוטר והקריירה שלו החלה לדעוך. הוא הופיע בסרטים זניחים ובתוכניות רדיו טלוויזיה. הוא החל להשתמש בסמים והשתתף במספר מקרי שוד, עליהם נשא עונש מאסר של ששה חודשים.

ב-1956 נישא למרילין ג'ין ראש ונולדו להם שתי בנות ובן. הם התגרשו ב-1960.

ב-1965 עבר לניו יורק והיה חבר בסדנת "בית החרושת" של אנדי וורהול. מצבו הכללי הידרדר בשל הסמים.

מותו
----

ב-30 במרץ 1968 נמצא דריסקול מת בבניין נטוש באיסט וילג'. נתיחה לאחר המוות הראה שמת מאי ספיקת לב שנגרם כתוצאה מטרשת עורקים בשל השימוש בסמים. הוא לא זוהה ונקבר בבית קברות לאלמונים ב-Hart Island ליד הברונקס. איש לא התעניין לאן נעלם.

רק לאחר 19 חודשים החלה אימו לחקור היכן הוא נמצא כי רצתה שייפגש עם אביו הגוסס. בעזרת טביעות אצבעות שהיו בידי המשטרה מתקופת מאסרו ומגופתו, זוהה האלמוני כבובי דריסקול והונחה מצבה על קברו.

לבובי דריסקול יש כוכב בשדרת הכוכבים של הוליווד.

קישורים חיצוניים
----------------

ויקישיתוף מדיה וקבצים בנושא **בובי דריסקול** בוויקישיתוף

* בובי דריסקול, במסד הנתונים הקולנועיים IMDb (באנגלית)
* בובי דריסקול, באתר AllMovie (באנגלית)
* בובי דריסקול, במסד הנתונים הקולנועיים KinoPoisk (ברוסית)
* בובי דריסקול, באתר MusicBrainz (באנגלית)
* בובי דריסקול, באתר Discogs (באנגלית)
* הילד האבוד - סיפורו של בובי דריסקול, באתר יוטיוב
* בובי דריסקול מקבל פרס אוסקר לנוער, באתר יוטיוב
* בובי דריסקול, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1613511
* BnF: cb13939964n (data)
* GND: 1237667410
* ISNI: 0000 0001 2276 5352
* LCCN: no92027892
* MusicBrainz: ce0edad4-284f-49ed-882f-44553e0ff8e9
* NKC: xx0156762
* NTA: 121547647
* SNAC: w6pg9mxt
* SUDOC: 114736529
* VIAF: 12495973
* WorldCat: lccn-no92027892

 |
**איסמעיל רומרו פרננדס** (בספרדית **Ismael Romero Fernández** נולד ב-23 ביוני 1991 בסנטה קלרה שבקובה) הוא כדורסלן בעל אזרחות אמריקאית ממוצא קובני המשחק בעמדת הפאוור פורוורד בקבוצת ואקורווס דה ביואון מליגת העל של פוארטו ריקו.

קריירה
------

רומרו החל את הקריירה המקצועית שלו בגיל 16 בעונת 2007/08 בקבוצת הכדורסל של וילה קלרה בעיר סנטה קלרה שם שיחק כארבע עונות בליגה המקומית, ב-2011 זכה בתואר רוקי של הליגה הקובנית.
ב-2011 התחיל ללמוד ולשחק באוניברסיטת טוראבו שפוארטו ריקו במדיה זכה ב-2014 באליפות המכללות של פוארטו ריקו ואיי הבתולה של ארצות הברית.

ב-2012 זומן לנבחרת הבוגרים של קובה והשתתף עם הקבוצה באליפות מרכז אמריקה (מקביל לאליפות אירופה) במדיה שיחק משחק אחד בלבד לאחריו ערק למערב.

בעונת 2015/16 נבחר בסיבוב הרביעי של הדראפט בליגת הפיתוח של ה-NBA על ידי קבוצת גרנד ראפידס דרייב ממישיגן קבוצת הבת של דטרויט פיסטונס.

ב-2016 חתם בקבוצת אתלטיקו סן זרמן מפוארטו ריקו. באותה שנה עבר לשחק בקבוצת הפנתרים אגואסקליינטס מהליגה המקסיקנית הראשונה בסוף אותה שנה זכה בתואר הרוקי של הליגה הפורטוריקנית.

בינואר 2017 חזר לארצות הברית לקבוצת גרנד ראפידס דרייב וחתם בה לחצי עונה. באפריל 2017 שב לשחק בקבוצת אתלטיקו סן זרמן מפוארטו ריקו.

ביולי 2017 חתם בהפועל חיפה מהליגה הלאומית בישראל.
רומרו הוא השחקן הקובני הראשון שמשחק בישראל.

רומרו נחשב לשחק פיזי מאוד וקבוצתי מאוד, דבר אשר משפיע על מיקומו במשחק. רומרו גם נחשב לזורק עונשין גרוע ולכן מבוצעות עליו מספר רב של עבירות בכל משחק, מאידך הוא נחשב למטביע מצטיין אשר מסיים עם מספר נקודות גבוהה.

חיים אישים
----------

כשהיה רומרו בן 19 בזמן אליפות מרכז אמריקה ב-2012, לאחר שקובה הפסידה 61–81 לנבחרת איי בהאמה, ערק רומרו יחד עם עוד 4 שחקני נבחרת קובה, חואן פאבלו פיניירו, לאונאל בטיסטה, אנריקה רמוס ויודניאל פרז, וביקש מקלט מדיני מטעמים פוליטיים בפוארטו ריקו.
לאחר כארבע שנים בהן שהה על תקן סטודנט, קיבל מעמד פליט בפוארטו ריקו וקיבל אזרחות אמריקאית.

איסמעיל רומרו מטביע ישראל 2017

קישורים חיצוניים
----------------

* פרופיל, באתר eurobasket
* פרופיל, באתר פיב"א
* אלירן כהן רומרו באתר ספסל אתר ספסל
* הקובני הראשון בישראל אתר ערוץ הספורט
* העמוד האישי באתר איגוד הכדורסל (אורכב 24.10.2017 בארכיון Wayback Machine), אתר איגוד הכדורסל

הערות שוליים
------------

1. ↑  , רומרו ערק למערב
**אקיל אנתוני מיטשל** (באנגלית: **Akil Anthony Mitchell**; נולד ב-26 ביוני 1992) הוא כדורסלן פנמי-אמריקאי, המשחק בעמדת הפאוור פורוורד בא.א.ק. אתונה ובנבחרת פנמה.

קריירת מכללות
-------------

מיטשל החל את דרכו באוניברסיטת וירג'יניה. בעונתו הראשונה במכללה היה אינו יציב ביכולתו ובדקותיו, אך בעקבות פציעתו של כוכב המכללה, מייק סקוט, הרבה לשחק בהמשך.

הוא וסקוט, יחד עם ג'ו האריס, הובילו את המכללה למאזן 10–22 והופעה ראשונה בטורניר אליפות המכללות בכדורסל. בעונתו השלישית במכללה, העמיד ממוצעים של 13.1 נקודות ו-8.9 ריבאונדים למשחק, מה שהוביל אותו להיבחר בתום העונה לחמישייה השלישית באזור. אף על פי שבעונתו האחרונה קיבל מיטשל יותר קרדיט, הסטטיסטיקה האישית שלו ירדה, אך וירג'יניה נהנו מאחת העונות הטובות ביותר שלהם מזה שנים, כשהיו במאזן 7–30. הם זכו באליפות האזור ויותר מאוחר הגיעו בשנית לטורניר אליפות המכללות. מיטשל נבחר לחמישיית ההגנה הראשונה של האזור ולחמישייה השנייה בליגה.

קריירה מקצוענית
---------------

בשנת 2014, לאחר שלא נבחר בדראפט ה-NBA, הצטרף מיטשל ליוסטון רוקטס במסגרת ליגת הקיץ של ה-NBA. ב-26 בספטמבר 2014 הוא חתם ברוקטס, אך ב-23 באוקטובר הוא שוחרר מהקבוצה. ב-2 בנובמבר 2014, חתם מיטשל בקבוצה הבת של הרוקטס, ריו גראנדה ואלי וייפרס, מליגת הפיתוח של ה-NBA. ב-49 משחקים בקבוצה, הוא העמיד סטטיסטיקה של 9.8 נקודות, 9.0 ריבאונדים, 1.6 אסיסטים ו-1.0 חטיפות למשחק.

ביולי 2015, שיחק מיטשל בברוקלין נטס במסגרת ליגת הקיץ. ב-13 באוגוסט 2015 הוא חתם לעונה בשארקס דאנטיב. ב-34 משחקים בקבוצה הוא העמיד סטטיסטיקה של 9.2 נקודות, 7.2 ריבאונדים ו-1.6 אסיסטים למשחק.

ביולי 2016, שיחק מיטשל בניו יורק ניקס במסגרת ליגת הקיץ. ב-30 באוגוסט 2016, הוא חתם לעונה בניו זילנד ברייקרס. ב-26 בינואר 2017, במהלך הפסד 81–94 של קבוצתו לקיירנס טייפאנס, קפץ מיטשל לריבאונד והיה נראה עיוות בפניו, כשבעצם גלגל העין השמאלי שלו יצא מהמקום. מיצ'ל נלקח לבית החולים שם הובחן שהפציעה אינה חמורה כפי שחששו והוא שוחרר בהמשך הלילה כשהוא יכול לראות. ב-7 בפברואר 2017, חזר לארצות הברית כדי לקבל ייעוץ רפואי לגבי עינו הפצועה. ב-25 משחקים בקבוצה, העמיד מיטשל ממוצעים של 9.5 נקודות, 7.2 ריבאונדים ו-2.1 אסיסטים למשחק.

ב-24 בפברואר 2017, עבר מיטשל ללונג איילנד נטס, קבוצת הבת של ברוקלין נטס מליגת הפיתוח של ה-NBA. בארבעה משחקים בלבד בקבוצה, הוא העמיד ממוצעים של 8.3 נקודות, 6.8 ריבאונדים ו-2.8 אסיסטים למשחק.

ב-24 בספטמבר 2017, חתם מיטשל בברוקלין נטס. זמן קצר לאחר מכן, ב-11 באוקטובר, השתחרר מהקבוצה.

ב-4 באוגוסט 2018, חתם מיטשל בבולזאק באסקט.

ב-30 ביולי 2019, חתם לשנתיים בפלקנסטרו טריאסטה מליגת העל האיטלקית.

בעקבות מגפת הקורונה, העונה באיטליה בוטלה, אך בישראל היא שוחזרה, וב-26 במאי 2020 חתם מיטשל עד תום העונה בהפועל גלבוע גליל מהליגה הישראלית. ב-16 באוגוסט 2020 חתם במכבי ראשון לציון.

### קריירה בינלאומית

במאי 2016, מיטשל זומן לנבחרת פנמה במסגרת אליפות אמריקה המרכזית בכדורסל. בשישה משחקים בנבחרת, הוא העמיד ממוצעים של 5.0 נקודות, 5.5 ריבאונדים, 1.8 אסיסטים ו-1.0 חטיפות למשחק.

קישורים חיצוניים
----------------

ויקישיתוף מדיה וקבצים בנושא **אקיל מיטשל** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ESPN

הערות שוליים
------------

1. ↑  אקיל מיצ'ל חתם בהפועל גלבוע/גליל, באתר מנהלת ליגת העל בכדורסל, ‏26 במאי 2020
2. ↑  אהרל'ה ויסברג, נשאר בישראל: אקיל מיצ'ל עובר למכבי ראשון לציון, באתר וואלה!, ‏16 באוגוסט 2020
**ג'יימי סיינט ג'ון באמבר גריפית'** (באנגלית: **Jamie St. John Bamber Griffith**; נולד ב-3 באפריל 1973) הוא שחקן טלוויזיה ושדרן רדיו אנגלי הנודע בגילומו של קפטן לי אדאמה בסדרה "בטלסטאר גלקטיקה" והבלש מאט דבלין בסדרה "חוק וסדר: UK".

ביוגרפיה
--------

באמבר נולד בהאמרסמית', לונדון. יש לו אזרחות אמריקאית ובריטית כיוון שאביו אמריקאי ואימו מצפון אירלנד. יש לו חמישה אחים ואחות אחת, השחקנית אנסטסיה גריפית'. הוא דובר צרפתית שוטף כיוון שבחלק מילדותו התגורר בפריז.

### קריירת משחק

ב-1998, באמבר החל את הקריירה שלו במיני סדרת הטלוויזיה "הורנבלואר - ימאי וג'נטלמן". ב-2001, שיחק בסדרה "אחים לנשק". ב-2002, שיחק במיני סדרה "דניאל דרונדה את דמותו של הנס מייריק

ב-2003, באמבר השתתף ברימייק לסדרת הטלוויזיה בטלסטאר גלקטיקה 1978. בתחילה השתתף באמבר במיני סדרה "בטלסטאר גלקטיקה" ולאחר מכן בארבע העונות של הסדרה "בטלסטאר גלקטיקה". כמו כן, השתתף בסרטי הטלוויזיה של הסדרה: "בטלסטאר גלקטיקה: התוכנית" ו"בטלסטאר גלקטיקה: התער". דמותו של באמבר היא **לילנד ג'וסף "לי" אדאמה** המכונה "אפולו" - בנו הבכור של קומנדר אדאמה, שמתמנה לראש טייסת הקרב של הגלקטיקה (בהמשך למפקד ספינת "פאגאסוס").

ב-2009, החל לשחק את דמותו של מאט דבלין בגרסה הבריטית לסדרה "חוק וסדר". באותה שנה התארח בפרק בסדרה "בית הבובות".
ב-2014, שיחק בסדרה "NCIS".

בשנת 2016 שיחק בסרט המותחן "כסף" לצידם של קלאן לוץ וג'סי ויליאמס. באותה שנה החל לגלם את דמותו של הבלש טים ויליאמסון בסדרת המשטרה "מרצ'לה" של רשת ITV. הוא השתתף גם בעונות השנייה והשלישית שיצאו ב-2018 ויוני 2020.

בשנת 2017 גילם את אריק ברטון בפרק אחד מתוך הסדרה "מקביל". באותה שנה שיחק בתפקיד הפוליטיקאי הצעיר מת'יו ווילד בסדרת המתח והפשע "חסרת פחד" ברשת ITV.

בשנת 2019 הצטרף לעונה השביעית של הסדרה "מכת מחץ" בתור קולונל אלכסנדר קולטריין.

בשנת 2021 הצטרף לעונה השנייה של סדרת המתח "חף מפשע" בתור סם רייט.

### חיים אישיים

באמבר נשוי לשחקנית וזמרת קרי נורטון. הזוג הכירו על הסט של "בטלסטאר גלקטיקה", ולהם שלוש בנות: איסלה, ותאומות בשם דרסי ואווה.

קישורים חיצוניים
----------------

ויקישיתוף מדיה וקבצים בנושא **ג'יימי באמבר** בוויקישיתוף

* ג'יימי באמבר, במסד הנתונים הקולנועיים IMDb (באנגלית)
* ג'יימי באמבר, באתר AllMovie (באנגלית)
* ג'יימי באמבר, באתר Rotten Tomatoes (באנגלית)
* ג'יימי באמבר, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4862847
* BnF: cb16753493w (data)
* GND: 141728426
* ISNI: 0000 0001 1459 125X
* LCCN: no2005082261
* SUDOC: 167342495
* VIAF: 166138618
* WorldCat: lccn-no2005082261

 |
**ג'רמי טיילר** (באנגלית: **Jeremy Tyler**; נולד ב-21 ביוני 1991 בסן דייגו, קליפורניה) הוא כדורסלן אמריקאי המשחק בעמדות הפאוור פורוורד והסנטר בקבוצת לוס אנג'לס לייקרס מליגת ה-NBA. טיילר הוא הזר הצעיר ביותר ששיחק בליגת העל הישראלית בכל הזמנים, זאת לאחר ששיחק במדי מכבי חיפה בגיל 18 בלבד.

טיילר שיחק בליגת התיכונים של ארצות הברית, במדי תיכון סן דייגו בין השנים 2005–2009, כשבעונתו האחרונה בליגה הוא קולע 28.7 נקודות בממוצע למשחק. הוא החליט לוותר על כיתה י"ב והמכללה וכבר בגיל 18 יצא לאירופה. לאחר מספר שבועות בהם ניסו כמה מקבוצות היבשת לצרפו אליהן, חתם במכבי חיפה הישראלית, בתקווה שמאמני הקבוצה יכינו אותו ל-NBA. בכך הפך לשחקן הזר הצעיר בהיסטוריה של ליגת העל.

טיילר החל את העונה עם ציפיות גדולות, אך כבר במשחק הפתיחה של העונה נגד מכבי תל אביב, גילה חוסר תיאום עם שאר הקבוצה והוחלף על ידי עידו קוז'יקרו לאחר 10 דקות בלבד. במשחקו השלישי בקבוצה מצבו הידרדר אף יותר כאשר נגח בפניו של שחקן הפועל גלבוע גליל, מוטי מוסקוביץ'. הוא הורחק מיידית מהמשחק והושעה מהמשחק הבא נגד הפועל חולון. בנוסף, נקנס ב-10 אלף שקלים בפועל וב-20 אלף שקלים על תנאי. בעקבות המקרה ובעיות משמעת קודמות של טיילר, אמר עליו מאמנו אבי אשכנזי: "אני גמרתי להתעסק עם בעיות ההתנהגות שלו. השקעתי בזה הרבה מעבר למה שצריך ואני לא מתכוון להתעסק בזה יותר. הוא יישפט רק על פי הפן המקצועי - לא יהיה טוב, לא ישחק. ההתנהגות שלו דוחה." גם כלי התקשורת לא נשארו אדישים למקרה הנגיחה והחלו להתפרסם מאמרים רבים על הכישלון שבהחתמת השחקן ועל אי יכולתו להעתיק את יכולותיו מהתיכונים לכדורסל המקצועני. לאחר חזרתו מההשעיה שיפר במעט את יכולתו ובארבעת המשחקים שלאחר המקרה קבע ממוצעים של 4.2 נקודות ו-2.5 כדורים חוזרים למשחק. למרות זאת, הלך ודעך מעמדו בקבוצה ולאחר שלא נכלל בסגל הקבוצה במשך ארבעה משחקים רצופים, עזב את מכבי חיפה ב-19 במרץ 2010, פיטר את סוכנו וחזר לארצות הברית.

ב-29 ביולי 2010 חתם טיילר בקבוצת טוקיו אפאצ'י היפנית.. ביוני 2011 נבחר טיילר בדראפט ה-NBA על ידי שארלוט בובקאטס בבחירה ה-39. שארלוט העבירה את זכויות ההחתמה שלו לגולדן סטייט ווריורס, שהודיעה כי תחתים אותו על חוזה.

במהלך עונת 2011-2012 שיחק טיילר בגולדן סטייט ווריורס, במהלך העונה (27 בפברואר 2012) נשלח לקבוצת הדאקוטה וויזארדס מליגת הפיתוח של ה-NBA (קבוצת פיתוח הכישרונות של הווריורס), אך הוחזר לסגל גולדן סטייט ב-6 במרץ 2012.

קישורים חיצוניים
----------------

ויקישיתוף מדיה וקבצים בנושא **ג'רמי טיילר** בוויקישיתוף

* פרופיל, באתר Basketball-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN
* דף הפרופיל של טיילר באתר דראפט ה-NBA
* דף הפרופיל של טיילר באתר DraftExpress
* סטטיסטיקות של טיילר באתר מנהלת ליגת העל

הערות שוליים
------------

1. 1 2  טיילר הצטרף רשמית לחיפה, 13.08.09, אתר "ספסל"
2. ↑  סטטיסטיקות קליעה של טיילר בעונת 2008/2009 באתר maxpreps.com
3. ↑  שי לוי, ‏דיווח בארה"ב: ג'רמי טיילר חתם במכבי חיפה, באתר ONE‏, 16 ביוני 2009
4. ↑  יצחק ויסהוף, ג'רמי טיילר נקנס ב-10 אלף שקל, 19.11.09, אתר nrg
5. ↑  תומר לוי, אבי אשכנזי: "טיילר מתנהג בצורה דוחה", 08.11.09, אתר ספורט 5
6. ↑  נדב כהן, ג'נינגס הוא לא, 30.11.09, אתר "ספסל"
7. ↑  כרוניקה של כישלון: ג'רמי טיילר עזב את חיפה, באתר ynet, 19 במרץ 2010
8. ↑  אייל גרוסברד, גם ג'רמי טיילר במזרח הרחוק: חתם ביפן, 29.07.10, אתר ספורט 5
9. ↑  אייל גרוסברד, ‏ראשי גולדן סטייט: "בונים על ג'רמי טיילר", באתר ערוץ הספורט, 25 ביוני 2011
**ג'ואן מרשל** (באנגלית:  **Joan Marshall**;‏ 9 ביוני 1931 – 28 ביוני 1992) הייתה שחקנית קולנוע וטלוויזיה אמריקאית.

ביוגרפיה
--------

ג'ואן מרשל נולדה בשנת 1931 בשיקגו וגדלה בעיר זאת. מגיל צעיר הופיעה כנערת תצוגה (showgirl) במועדוני לילה בשיקגו. לראשונה השתתפה בסרט קולנוע כרקדנית בשנת 1945. בשנת 1946 היא לקתה במחלת הפוליו, שגרמה לה למשך פרק זמן מסוים לשיתוק במיתרי הקול ובצוואר, אך היא הצליחה להבריא. בשנת 1958 השתתפה לראשונה בסדרת טלוויזיה. בשנת 1959 עברה לקליפורניה והופיעה הופעות קצרות, כשחקנית משנה במספר סרטים כמו "תמי והדוקטור" (1963)..

תפקיד ראשי בסרט הזדמן לג'ואן מרשל בשנת 1961 כשגילמה דמות של גבר, שהוא למעשה אשה, המבצעת מעשי רצח מחרידים, בסרטו של ויליאם קסל Homicidal (רצחני). שהיה מותחן וסרט אימה. הסרט זכה להצלחה רבה בישראל, כשהוצג בה בשנים 1962 – 1966 בשם "תעלומת הרצח הכפול". דווקא בסרט זה שהיה למעשה פסגת הופעותיה בקולנוע היא נקראה בשם אחר, ג'ין ארלס (Jean Arless). לצורך ההופעה בדמות הגבר בסרט קוצץ שערה הבלונדיני ונצבע בצבע חום והיא הרכיבה עדשות מגע בצבע חום על עיניה כדי שתראינה שונות מצבען הבהיר.

ג'ואן מרשל המשיכה להופיע עד לשנת 1975 בסרטי קולנוע וסדרות טלוויזיה, בין היתר ב"אזור הדמדומים" ו"מסע בין כוכבים". ג'ואן מרשל נפטרה בשנת 1992.

קישורים חיצוניים
----------------

* ג'ואן מרשל, במסד הנתונים הקולנועיים IMDb (באנגלית)
* ג'ואן מרשל, באתר AllMovie (באנגלית)
* ג'ואן מרשל, באתר Rotten Tomatoes (באנגלית)
* תמונות ג'ואן מרשל כאשה וכגבר בסרט "תעלומת הרצח הכפול" באתר themakeupgallery.
* ג'ואן מרשל, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14485926f (data)
* ISNI: 0000 0000 3042 6169
* LCCN: n87860163
* VIAF: 16292303
* WorldCat: lccn-n87860163

 |
**ג'ויס רדמן** (באנגלית: **Joyce Redman**; ‏9 בדצמבר 1915 – 10 במאי 2012) הייתה שחקנית קולנוע ותיאטרון אירית מועמדת שני  פרסי אוסקר על הופעותייה בסרטים "טום ג'ונס" ו"אותלו".

קריית משחק
----------

### קולנוע

החלה את דרכה כשחקנית על בימות תיאטרון ובהפקות טלוויזיה בריטיות והתגלתה בשנת 1942 בסרט המלחמה "אחד ממטוסנו נעלם".
זכתה לתהילת עולם בתחילת ולקראת אמצע שנות ה-60 כאשר הועמדה לשני פרסי אוסקר בקטגוריית פרס אוסקר לשחקנית המשנה הטובה ביותר ולפרס גלובוס הזהב על הופעותייה בקומדיה "טום ג'ונס" בתפקיד גברת וויטרס ובדרמה "אותלו" בה שיחקה בתור אמיליה אשתו של נושא הדגל איגו.
ב-1974 השתתפה רדמן במיני סדרה הבריטית "Notorious Woman" בתפקיד סופי דופין אמה של הסופרת הצרפתייה ז'ורז' סאנד (רוזמרי האריס).
ב-1978 שיחקה רדמן בהפקת הטלוויזיה הבריטית של גלן ג'ורדן "עלובי החיים" בתור המשרתת מגלואייר. 
בשנת 2001 ערכה רדמן את הופעתה האחרונה במיני סדרה "ויקטוריה ואלברט" בה שיחק גם בנה קריספין.

### תיאטרון

בשנת 1949 שיחקה רדמן בתפקיד הראשי של אן בולין במחזה "אן של אלף הימים" לצידו של רקס הריסון.
הופיעה לאחר מכן במחזות השייקספירים "סוף טוב הכול טוב" בתפקיד הלנה ו"נשות וינדזור העליזות" בתפקיד הגברת פורד.

חיים אישיים
-----------

רדמן נולדה בנורת'אמברלנד וגדלה במחוז מאיו, אירלנד.
למדה במוסדות לימוד פרטיים באירלנד ובאקדמיה המלכותית לאמנות הדרמה.
רדמן הייתה דודתה של השחקנית אמנדה רדמן.
הייתה נשואה לצ'ארלס רוברטס עד ליום מותו בשנת 2001, לזוג נולדו שלושה ילדים וביניהם השחקן קריספין רדמן.

מוות
----

רדמן נפטרה ב-10 במאי 2012 בגיל 96 מדלקת ריאות במחוז קנט, אנגליה.

פילמוגרפיה נבחרת
----------------

* אחד ממטוסנו נעלם (1942)
* טום ג'ונס (1963)
* אותלו (1965)
* עלובי החיים (1978)

קישורים חיצוניים
----------------

* ג'ויס רדמן, במסד הנתונים הקולנועיים IMDb (באנגלית)
* ג'ויס רדמן, באתר AllMovie (באנגלית)
* ג'ויס רדמן, במסד הנתונים הקולנועיים KinoPoisk (ברוסית)
* ג'ויס רדמן, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 4011421
* BNE: XX921772
* BnF: cb17093991b (data)
* ISNI: 0000 0004 4707 092X
* LCCN: no97053352
* SNAC: w6x94dkd
* VIAF: 2074742
* WorldCat: lccn-no97053352

 |
מפה טופוגרפית של איי באצ'אן – האי הראשי באצ'אן ומערבה לו האיים Kasiruta ו-Mandioli
**באצ'אן** (בהולנדית: **Batjan**, בעבר נקרא גם **Bachian** או **Bachan**) הוא האי הראשי בקבוצת איי באצ'אן שבאינדונזיה. האי הוא חלק מאיי מאלוקו ומופרד מחצי האי הדרום מערבי של הלמהרה באמצעות מושבת[דרושה הבהרה] פאטינטי. מצפון לאי נמצאים האיים קאיואה, טרנאטה וטידורה.

היסטוריה
--------

בעבר שלט באי סולטאן מקומי ומבנה השלטון היה דומה לזה שבסולטאנויות החזקות שהתקיימו בטרנאטה וטידורה.

ההשפעה האירופאית המשמעותית הראשונה על באצ'אן הייתה פורטוגלית, בעיקר כתוצאה מהקמת מבצר על האי ב-1588. אולם, ב-1609 המבצר נכבש על ידי חברת הודו המזרחית ההולנדית, מהלך שסימן את תחילת השלטון ההולנדי בבאצ'אן. לאחר 1889 הוחלפה המונרכיה של האי בוועדת צ'יפים שבראשה עמד קצין הולנדי ממונה.

החשיבות הקולוניאלית של באצ'אן נגזרה בעיקר מסחר התבלינים ששגשג בטרנאטה, טידורה והאלמאהרה. האי לא היווה מוקד משיכה עקב משאביו הטבעיים, אלא כנקודת שליטה בסיוע לשמירה על האיים הסמוכים. בסוף המאה ה-19 נעשו ניסיונות לכריית מחצבים באי, אולם הם נכשלו.

אוכלוסייה
---------

החלק הפנימי של האי כמעט ואינו מיושב ורוב תושבי החופים אינם ילידי האי. הקבוצות העיקריות בקרב תושבי החופים הן הסיראני (צאצאים נוצרים של הפורטוגלים), מאלאים, פפואנים ומהגרים מהאיים השכנים. מספר התושבים הכולל הוא 13,000. העיר החשובה ביותר באי היא לאבוהה, הנמצאת בצד המערבי של האי. בסמוך לה נמצאת העיר אמאסינג (או אמאסינגקוטה) שבעברה הייתה נקודת התיישבות חשובה על האי.

שפה
---

בבאצ'אן מדוברות מספר שפות אוסטרונזיות ולא-אוסטרונזיות, כולל טובלו, גאללה, טרנאטה, באג'או וטוקאנג בסי. אולם, שפת הילידים של באצ'אן היא באקאנזית, הידועה גם כבאצ'אן מאלאית (קוד ISO 693-3). ישנה מחלוקת בקרב בלשנים האם מדובר בניב מאלאי או בשפה שמתבססת על המאלאית.

במונחון וילטנס ודנקירטס מ-1623 ניתן למצוא מספר מילים בבאקאנזית. כמו כן, האי מוזכר במונוגרפיה של אדריאני וקרוץ מ-1914. המחקרים המקיפים ביותר נערכו על ידי ג'יימס קולינס, שהסיק כי באקאנזית היא אכן ניב מאלאי, שהתפצל מהמאלאית שהייתה בשימוש בסולטנות באצ'אן.

גאוגרפיה ומשאבים טבעיים
-----------------------

פני השטח של האי אינם אחידים והם מורכבים משני חלקים הרריים המחוברים באמצעות רצועת יבשה. שטח האי הכולל הוא כ-1900 קמ"ר. התצורה של האי היא געשית, והמעיינות החמים מרמזים על קיומה של פעילות געשית. אולם, בחלק הדרומי של האי ניתן למצוא סלעים לא-געשיים. הנקודה הגבוהה ביותר על פני האי היא פסגת הר לאבואה בגובה של 2,118 מטרים. באי התגלו מחצבי פחם ומינרלים אחרים. חלק גדול מהאי מכוסה בעצים, וביניהם ניתן למצוא סאגו, אגוזי קוקוס וציפורן בשפע.

חיי הטבע
--------

באצ'אן זוכה להתעניינות רבה של הזואולוגים כיוון שהוא הנקודה המזרחית ביותר בכדור הארץ שבה ניתן למצוא את הקוואדרומאנה (סוג של קוף). כמו כן, האי עשיר בציפורים ובחרקים. באצ'אן (ביחד עם האלמאהרה) הוא בית הגידול של הדבורה הגדולה ביותר בעולם, דבורת הבנאי (**Chalicodoma Pluto**).

קישורים חיצוניים
----------------

ויקישיתוף מדיה וקבצים בנושא **באצ'אן** בוויקישיתוף
**גיל וייס** (נולד ב-22 במרץ 1983) הוא שחקן תיאטרון וטלוויזיה ישראלי.

חייו
----

וייס נולד בפתח תקווה, שם למד במגמת תיאטרון בתיכון "אחד העם".

לימודיו וקריירה
---------------

וייס בוגר בהצטיינות של בית הספר למשחק "בית צבי" לשנת 2009.

### בתיאטרון

ב-2010 הצטרף לתיאטרון חיפה ושיחק בהצגה "הדודה של מנש".
ב-2011 הקים ביחד עם מספר בוגרים נוספים של "בית צבי" את תיאטרון תהל – התיאטרון לקהילה הגאה, ובמהלך השנים הראשונות לפעילותו היה למעשה המנהל האומנותי של התיאטרון והשתתף במקביל במספר הפקות שהתיאטרון העלה, ביניהן:

* 2011 – בעקבות הזמן האבוד, סיפור אהבה בשלושה פרקים, לצאת נקי
* 2012 – מלאכים באמריקה
* 2013 – הכול אודות אמא, קוק, נשארה רק המועקה
* 2014 – מלכודת מוות
* 2015 - R&J

במקביל השתתף בהפקות של תיאטרונים נוספים:

* 2010 - הדודה של מנש (תיאטרון חיפה)
* 2011 – הוכחה (הספרייה) (עליה היה מועמד לפרס השחקן המבטיח)
* 2013 – כטוב בעיניכם (המדיטק בשיתוף בית לסין), המלאך (בית לסין)
* 2015 – צורה לאהבה (הספרייה), נפש יהודי (הספרייה)
* 2016 - איבנוב (הקאמרי)
* 2017 – שירות לקוחות (הספרייה)
* 2022 - דניאל, בעלי (הבימה בשיתוף עם תיאטרון המשולש)

בשנת 2018 החל להופיע בהצגות של תיאטרון יידישפיל, ביניהם:

* 2018 – המכשפה
* 2020 - אמא יהודייה בעשרה שיעורים, עלמה ורות
* 2021 – תפילה - עיבוד עכשיוי ל"טוביה החולב"
* 2022 - עם רגל אחת במטוס

### בסדרות טלוויזיה ובקולנוע

* 2013 - בתפקיד אורח בסרט "מנתק המים"
* 2016 - בתפקיד אורח בסרט "ילד טוב ירושלים"
* 2018 - בסדרה "אילת" בתפקיד אסי תשר.
* 2019 - בסרט "סוף האהבה" בתפקיד ענר.
* 2020 - במספר סדרות טלוויזיה לילדים ונוער, ביניהן:

כפולה (עונה 5) בתפקיד צור יגאל, מורובוט בתפקיד אלעד שקד, פלמ"ח בתפקיד משה דיין, בת אל הבתולה בתפקיד עמית.

* בשנת 2021 השתתף בסדרות מצולמים (עונה 2) בתפקיד אוראל, ובסדרת הנוער שקשוקה בתפקיד תומר.

בנוסף השתתף בתפקידי אורח במספר תוכניות נוספות, כגון: הקלמרים, תאג"ד, סברי מרנן, הבאר, נורמלי, לאבד את אליס, שכונה, אנדרדוגס ועוד

* 2022 - שקשוקה (עונה 2) בתפקיד תומר.

"המתחם ה-25", בתפקיד עוז השוטר והסגן של האבא המאמץ של יוני.
"ברדק" כשחקן משנה.
  
פעילויות נוספות:
  
בשנת 2020 עלה גיל בסדרת רשת של "עשה זאת בעצמך" (ע.ז.ב) – פארודיה על סרטי DIY שמעלים אנשים לא מקצועיים לרשת, בה הוא אירח שחקנים אורחים בכל פרק, ביניהם אניה בוקשטיין, עומר חזן, קים אור אזולאי ועוד.

קישורים חיצוניים
----------------

ויקישיתוף מדיה וקבצים בנושא **גיל וייס** בוויקישיתוף
* גיל וייס, ברשת החברתית אינסטגרם
* גיל וייס, במיזם "אישים" לתיעוד היצירה הישראלית
* גיל וייס, במסד הנתונים הקולנועיים IMDb (באנגלית)
**אאורוס סנאט** (**Aurus Senate**) היא לימוזינה שנבנתה במקור עבור נשיא רוסיה והיא המכונית הנשיאותית, מתוצרת מכון המחקר המדעי לרכבים ומנועים (NAMI), אשר נחשפה בשנת 2018 ומשרתת כרכב השרד הנשיאותי. ברישומי המכון, הפרויקט מכונה רשמית בשם **מודל הפלטפורמה המאוחדת** ומהווה חלק ממותג **אאורוס**.

**אאורוס** הוא מותג מכוניות היוקרה שנבנה על פי סטנדרטים שקבע שירות האבטחה הפדרלי של רוסיה. כלי הרכב מצויד באמצעים רבים ומתקדמים להגנה, התקפה, והצלת חיים, שמטרתם להגן על נשיא רוסיה בעת נסיעתו במכונית. משווק גם עבור השוק הפרטי.

רוב פרטי המכונית מסווגים מטעמי ביטחון ובדומה לנהוג ברכבי שרד נשיאותיים, על קצוות מכסה המנוע הקדמי של הרכב, מורכבים דגל המדינה והדגל הנשיאותי (בסיורים מקומיים). כאשר הנשיא מבקר במדינה זרה, דגל הנשיאות מוחלף בדגל המדינה הזרה. אורך רכב הדגל, לימוזינת הסנאט מגיע לכדי 6.62 מטרים. מנוע ה-V12, פותח בשיתוף פעולה עם Porsche Engineering‏.

ייצור סדרתי של הרכב החל ב-21 במאי 2021. בספטמבר 2021, במהלך הפורום הכלכלי המזרחי, תוצג גרסה של הרכב המונעת במימן.

מאז ספטמבר 2020, אאורוס סנאט משמש באירועים רשמיים את מושלי הפדרציה הרוסית. בפרט, גרסת סדאן לבנה שימשה במהלך טקס השבעת נשיא טטרסטן.

גלריה
-----

* הלימוזינה הנשיאותית במהלך טקס ההשבעה לנשיאות של ולדימיר פוטין, במאי 2018הלימוזינה הנשיאותית במהלך טקס ההשבעה לנשיאות של ולדימיר פוטין, במאי 2018
* רכבי האבטחה מדגם אאורוס ארסנלרכבי האבטחה מדגם אאורוס ארסנל
* אין ווינטעראין ווינטער

ראו גם
------

* זיל 111
* זיס 101
* זיל-4112R
* זיל 4104
* בנטלי סטייט לימוזינה
* מכונית נשיא ארצות הברית קדילאק DTS

קישורים חיצוניים
----------------

ויקישיתוף מדיה וקבצים בנושא **אאורוס סנאט** בוויקישיתוף
* אתר האינטרנט הרשמי של אאורוס סנאט (ברוסית)

הערות שוליים
------------

1. ↑  Единая модульная платформа
2. ↑  תומר הדר, אורוס מציגה את הלימוזינה של רוסיה, באתר כלכליסט, 4 בספטמבר 2018
3. ↑  Кортеж для президента: 5 фактов о новом лимузине Путина
4. ↑  «Кортеж» забуксовал
5. ↑
**אמיליאנו "אמיליו" אדריאן אינסואה ספאטה** (בספרדית: **Emiliano "Emilio" Adrian Insúa Zapata**; נולד ב-7 בינואר 1989 בבואנוס איירס, ארגנטינה) הוא כדורגלן ארגנטינאי-ספרדי המשחק בעמדת המגן השמאלי בראסינג קלוב ובנבחרת ארגנטינה.

קריירה
------

אינסואה התחיל את קריירת הכדורגל שלו בקבוצת הילדים פינוקו שבארגנטינה. מאוחר יותר אינסואה עבר למחלקת הנוער של בוקה ג'וניורס. עוד לפני שהספיק לפרוץ לקבוצה הבוגרת מה-"לה-בונבונרה" הוא הצליח למשוך תשומת לב מליברפול. המגן הסכים לעבור בהשאלה ל-18 חודשים לליברפול. עם הגעתו לליברפול צורף אינסואה לקבוצת המילואים בה משחק בקביעות. ב-28 באפריל 2007 ערך אינסואה את הופעת הבכורה במדי ליברפול במשחק מול פורטסמות' אך זו הייתה ההופעה האחרונה שלו לאותה עונה.

בעונתו השנייה זכה אינסואה באליפות ליגת המילואים וכן שותף בשלושה משחקים. כמו כן, במהלך העונה הושלמה העברתו לקבוצה וזאת במסגרת עסקה בה עבר גבריאל פאלטה לבוקה ג'וניורס. הוא זכה למחמאות ממאמנו רפאל בניטס שהצהיר שרואה באינסואה שחקן אשר יכול לאייש את עמדת המגן השמאלי של ליברפול בשנים הקרובות.

בעונה השלישית בליברפול החל אינסואה להשתלב ברוטציה של הקבוצה. הוא השתתף במספר משחקים, כולל אלו מול ארסנל ובולטון וונדררס.
בעונת 2009/10, אמיליאנו אינסואה תפס מקום קבוע בהרכב הראשון של ליברפול, כאשר הוא פותח כמעט בכל משחק על חשבון פאביו אאוראליו שהיה משחק באותה עמדה (מגן שמאלי) בליברפול קודם לכן. אינסואה כבש את שערו הראשון בקבוצה הבוגרת של ליברפול בתאריך ה-28 באוקטובר 2009 במשחק גביע הליגה האנגלי נגד ארסנל במסגרת שמינית הגמר של המפעל לעיניהם של 60,000 צופים באצטדיון האמירויות. השער הובקע מ-23 מטרים כאשר אינסואה עוצר מסירה של חברו לקבוצה על החזה ובועט את הכדור בצורה קשתית מעל לשוערה של ארסנל.

בשנת 2013 עבר לאתלטיקו מדריד ושנה לאחר מכן הושאל לראיו ואיקאנו.

ב-11 ביולי 2015 חתם לשלוש שנים בשטוטגרט הגרמנית.

ב-2 בינואר 2020 חתם בלוס אנג'לס גלאקסי האמריקאית.

ב-14 בפברואר 2021 חזר לאחר 14 שנה לארגנטינה וחתם באלדוסיבי לשנה אחת.

נבחרת
-----

אינסואה זכה יחד עם נבחרת ארגנטינה הצעירה במונדיאל הנוער שנערך בקנדה בקיץ 2007. בטורניר שיחק בשבעה ממשחקי הנבחרת. אינסואה השתייך לסגל האולימפי של ארגנטינה ונכלל בין ארבעת שחקני הגיבוי לסגל הנבחרת האולימפית לקראת המשחקים האולימפיים בקיץ 2008.

קישורים חיצוניים
----------------

ויקישיתוף מדיה וקבצים בנושא **אמיליאנו אינסואה** בוויקישיתוף
* אמיליאנו אינסואה, ברשת החברתית פייסבוק
* אמיליאנו אינסואה, ברשת החברתית אקס (טוויטר)
* אמיליאנו אינסואה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
**צבי יָגֶנְדוֹרְף** (**Zvi Jagendorf**; נולד ב-18 בפברואר 1936) הוא סופר ומתרגם ישראלי, פרופסור אמריטוס בחוגים לאנגלית ולתולדות התיאטרון באוניברסיטה העברית.

ביוגרפיה
--------

יגנדורף נולד בווינה בירת אוסטריה למשפחה ציונית דתית ובמאי 1939, לאחר האנשלוס, נמלט עם הוריו לממלכה המאוחדת תחילה שהו בלונדון, אחר כך עברו לכפר נידח בויילס, ב-1944 עברו לעיר לידס, ובשנת 1945 חזרו ללונדון. אמו נפטרה שהיה בן 10

הוא למד ספרות אנגלית באוניברסיטת אוקספורד, ולאחר סיום לימודיו, בשנת 1958, עלה לישראל לבדו והתגורר בירושלים. הוא עבד כשחקן, מבקר תיאטרון וכעורך חדשות ברדיו. יגנדורף שימש כפרופסור חבר בחוגים לספרות אנגלית ולתיאטרון באוניברסיטה העברית בירושלים.

בסוף שנות ה-60 ותחילת שנות ה-70 שיחק בתיאטרון החאן במחזות "נוח" ו"הכל כלום".

בשנת 2001 יצא לאור הרומן הראשון פרי עטו, *Wolfy and the Strudelbakers*. זהו ספר סמי-אוטוביוגרפי, העוסק בחייה של משפחת פליטים יהודית שהגיעה מווינה ללונדון בתקופה של מלחמת העולם השנייה ואחריה דרך עיניו של הילד וולפי. הספר יצא בעברית בהוצאת עם עובד בשנת 2002, בתרגומו של יוסי מילוא בשם "וולפי ואופֵי השטרודלים". הספר זכה בפרס סגיטריוס של איגוד הסופרים האנגלי, ונכלל בין המועמדים הסופיים לפרס בוקר בשנת 2001 (והיה בכך לישראלי הראשון שמועמד לפרס).

בשנת 2018 פרסם את הנובלה "Coming Soon: The Flood", שעלילתה מתרחשת בירושלים המחולקת בשנות ה-60 ובמרכזה, קבוצה של אנשים מרקע מגוון המעלים מחזה על סיפור המבול התנכ"י.

חיים אישיים
-----------

יגנדורף נשוי ואב לשלושה.

קישורים חיצוניים
----------------

* James Hopkin, James Hopkin is haunted by Zvi Jagendorf's fragile tale of Jewish exiles, Wolfy and the Strudelbakers, *The Guardian*

הערות שוליים
------------

1. 1 2  שירי לב-ארי, חיים על הגבול, באתר הארץ, 15 באוקטובר 2001
2. ↑  שלמה סנה, תלמידי החוג לאנגלית מציגים מחזה־מיסתורין, למרחב, 16 במאי 1966
3. ↑  יעקב העליון, אני הוא "הרכוש", מעריב, 15 בינואר 1970
4. ↑  סקירה של הספר: שמעון זנדבנק, התקווה הסוררת למצוא את הדרך הביתה, באתר הארץ, 1 במאי 2001
5. ↑  ביקורת על הספר בגארדיאן James Hopkin, Ghost tram, The Guardian, ‏6 באוגוסט 2001
6. ↑  גרשון שקד, בחן בחסד וברחמים, באתר הארץ, 23 במרץ 2003
7. ↑  שירי לב-ארי, הסופר צבי יגנדורף מועמד לפרס הבוקר הבריטי, באתר הארץ, 5 בספטמבר 2001
8. ↑  David Herman, Book review: Coming Soon: The Flood, The Jewish Chronicle, ‏2 באוקטובר 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263245205171
* BIBSYS: 90219831
* GND: 129266590
* ISNI: 0000 0001 1068 8089
* LCCN: n83155591
* NLP: a0000003409010
* NTA: 229386431
* SUDOC: 059257385
* VIAF: 67540888
* WorldCat: lccn-n83155591

 |
**אריק ילמאר פרווה** (בשוודית: **Erik Hjalmar Perwe**;‏ 1 בינואר 1905 – 29 בנובמבר 1944) היה כומר שוודי, מחסידי אומות העולם, שהציל במלחמת העולם השנייה אלפי יהודים ממוות בידי הנאצים.

קורות חיים
----------

אריק פרווה נולד ב-1 בינואר 1905 בעיר קרלסקרונה, הנמצאת במחוז בלקיניה שבדרום מזרח שוודיה. אמו נפטרה במהלך לידתו. פרווה הצטרף לארגון העולמי של צעירי הנוצרים ימק"א בגיל צעיר וסיים את לימודי התאולוגיה בשנת 1931. לאחר מכן נישא לאשתו, אותה הכיר לראשונה בימק"א. בינואר 1942 פרווה התמנה לכומר בכנסייה בנורשפין, אך נשאר בתפקידו רק מעט יותר מחצי שנה לפני שעבר לתפקידו החדש ככומר בכנסייה הוויקטוריאנית השוודית שבברלין.

פעילות בתקופת השואה להצלת יהודים
--------------------------------

פרווה מונה לכומר הכנסייה הוויקטוריאנית השוודית בברלין בספטמבר 1942, כשנשלח על ידי הארכיבישוף אירלינג איידן במטרה מפורשת להציל יהודים. הוא מילא את מקומו של הכומר בירגר פורל (Birger Forell), שהוחזר לשוודיה לאחר שהנאצים הכריזו עליו כעל בלתי רצוי. למרות הסכנה שנשקפה לו ולבני משפחתו, פרווה החליט להמשיך את הפעילויות הנסתרות של פורל בכנסייה ובהצלת היהודים.

בזכות התמיכה של מתנדבים וכספים רבים שנשלחו אליו, פרווה הפך את הכנסייה ל"גן עדן" עבור הפליטים היהודים. הוא פעל להברחת יהודים לשוודיה באמצעות תשלום שוחד לפקידים בחברות תעופה וברכבת. פרווה סיפק גם כסף, מזון, מסמכים מזויפים ותמיכה נפשית ליהודים שלא הצליח להבריח. אותם יהודים הוחבאו במקומות מסתור שונים ברחבי ברלין: בפארקים, בתחנות רכבת, במבנים שהופצצו ובבתיהם של אנשים אמיצים ברחבי העיר.

ב-29 בנובמבר 1944 פרווה טס לביקור קצר בשוודיה, אך מצא את מותו לאחר שמטוסו התרסק בים הבלטי על כל נוסעיו. ישנה סברה בלתי מבוססת כי הגסטאפו חיבל במטוס טרם המראתו משום שחשד בפרווה ובמטרותיו. גם מחליפו של פרווה ככומר הכנסייה, אריק מירגרן (Erik Myrgren), שהוכר אף הוא כחסיד אומות העולם, המשיך בפועלו של פרווה וכך ניצלו בחסות הכנסייה הוויקטוריאנית יהודים רבים במהלך המלחמה.

הכרה והנצחה
-----------

בעיר סטולברג שבגרמניה נקרא על שמו של פרווה בית ילדים.

בברלין, על קיר בית הספר השוודי בעיר הוצב שלט לזכרו.

בכנסיית הדוויג שבנורשפין, אותה כנסייה בה שימש פרווה ככומר לפני המלחמה, הוקם פסל לזכרו.

פרווה הוכר כחסיד אומות העולם על ידי יד ושם בתאריך 23 ביוני 2006.

קישורים חיצוניים
----------------

ויקישיתוף מדיה וקבצים בנושא **אריק פרווה** בוויקישיתוף

הערות שוליים
------------

1. ↑  Erik H Perwe, אתר Svenskt biografiskt lexikon
2. ↑  אריק פרווה, באתר "יד ושם" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 132449447
* ISNI: 0000 0000 5035 1184
* LCCN: n2006064833
* SELIBR: 269821
* VIAF: 3633882
* WorldCat: lccn-n2006064833

 |
פירוש נוסף ערך זה עוסק בפחמימן. אם התכוונתם לממלכה באסיה, ראו בהוטן.

**בוטאן** (שם מדעי: **Butane**) הוא אחד הפחמימנים הפשוטים ממשפחת האלקאנים. נוסחתו הכימית היא C4H10 או באופן מורחב: CH3CH2CH2CH3 או, בצורתו האחרת (איזובוטאן, CH(CH3)3). מולקולת הבוטאן בנויה משרשרת בלתי מסועפת של ארבעה אטומי פחמן שאליהם קשורים עשרה אטומי מימן. זהו גז דליק, אשר ניתן לנזל אותו בקלות ומשמש בעיקר לחימום ולבישול. שריפת בוטאן בנוכחות מספקת של חמצן יוצרת פחמן דו-חמצני ומים (שרפה מלאה), בעוד ששריפה בחוסר חמצן יוצרת פיח (פחמן) ופחמן חד-חמצני (שרפה חלקית). מכיוון שהגז חסר צבע וריח, נהוג להוסיף למכלי הגז המיועדים לשימוש ביתי תרכובת גופרית בעלת ריח אופייני: מתאנתיול או אתאנתיול (מתיל / אתיל מרקפטאן), לשם זיהוי דליפות ומניעת תאונות. בין שימושיו הנוספים הוא נמצא במצתים לסיגריות ובמכלי ניקוי בלחץ המיועדים לניקוי מוצרי אלקטרוניקה. גז זה מגיע לצרכנים במצב נוזלי במכלי הגז עקב הלחץ הרב בתוך המכל. כשהבוטאן הנוזלי משתחרר מן המכל הוא מתאייד מיד לגז.

* המבנים של שני האיזומרים של בוטאן
* n-Butanen-Butane
* i-Butanei-Butane

קישורים חיצוניים
----------------

ויקישיתוף מדיה וקבצים בנושא **בוטאן** בוויקישיתוף
* בוטאן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007293392505171
* BnF: cb11944370n (data)
* GND: 4435182-3
* LCCN: sh85018352
* NDL: 00575421
* NKC: ph119045

 |
**בלדה על סוס עם כתם על המצח** היא בלדה המספרת על גלגולי סייס המשתמש בכסף שניתן לו על מנת לקנות סוס לקניית ניגון. הבלדה מוקמה במקום השביעי במצעד העברי לשנת תשל"ד.

עלילה
-----

השיר מתחיל בהוראה שנותן הפריץ למושקה הסייס, לקנות לו סוס "עם כתם על המצח, וכתם על הגב ושערה של כסף זוהרת בזנב" ונותן 100 רובל לקניית הסוס. מושקה הולך ליריד ושם רואה גוי עם סוס בדיוק כזה, המזמר להנאתו ניגון. מושקה מבקש מהגוי ללמד אותו את השיר, והוא דורש תשלום של 50 רובל, הניתן מיד. לאחר שמושקה לומד את השיר הוא נזכר בסוס ומבקש את מחיר הסוס. הגוי נוקב בסך של 100 רובל, ומושקה רוצה להוסיף את החמישים הנותרים, אך הגוי דוחה אותו ומסביר לו שהניגון לא חינם ומושקה מסתלק. לאחר בדיקת היריד מוצא מושקה אדם אחר עם סוס זהה, המזמר ניגון הנשמע כהמשך הניגון הקודם. מושקה מבקש מהגוי ללמד אותו את השיר, והוא דורש תשלום של 50 רובל, אותם מושקה משלם. לאחר שמושקה לומד את השיר הוא נזכר בסוס ומבקש את מחיר הסוס. הגוי נוקב בסך של 100 רובל, ומושקה רוצה להוסיף את מגפיו, אך הגוי דוחה אותו ומסביר לו שהניגון לא חינם ומושקה חוזר לאחוזה ללא הסוס והפריץ בתגובה חובט בו וזורק אותו החוצה, בדיוק כמו הסוס "עם כתם על המצח וכתם על הגב" ואחריו משפחתו. הם נודדים ותמיד זוכרים את השיר. אחרי כמה שנים הם מגיעים לעיר בה יושב רב גדול. הם מתקבלים אצלו במוצאי שבת והוא שואל אותם שאלות על מצבם, והם פולטים בטעות את הניגון. כל האנשים צוחקים, אך הרב דופק על השולחן ומשתיקם. לאחר מכן הוא אומר שזה הניגון אליו תמיד חיכו, והוא הניגון אשר יושר כשיבוא המשיח.

יוצרים
------

מילים: יורם טהרלב, לחן: מתי כספי, עיבוד: משה וילנסקי, ביצוע: חוה אלברשטיין מתוך אלבומה של חוה אלברשטיין "לו יהי" משנת 1973

השיר בספרי תווים
----------------

* חוה אלברשטיין, **שיר במתנה**, עמ' 58, הוצאת מסדה-פרס, 1979. (הספר בקטלוג ULI)
* יאיר שרגאי (עורך), **לאוהבים את האביב: שירי יורם טהרלב**, עמ' 40, הוצאת משרד הביטחון, 1981. (הספר בקטלוג ULI)

קישורים חיצוניים
----------------

* סרטון השיר "בלדה על סוס עם כתם על המצח" באתר יוטיוב
* "בלדה על סוס עם כתם על המצח" באתר של אקו"ם
* מילות השיר "בלדה על סוס עם כתם על המצח" באתר שירונט
* דף השיר, באתר הספרייה הלאומית
* אתר למנויים בלבד תמר זיגמן, בלדה על סוס עם כתם על המצח וכתם על הגב ושערה של כסף זוהרת בזנב, באתר הארץ, 25 בינואר 2023

הערות שוליים
------------

1. ↑  בלדה על סוס עם כתם על המצח, מקום 7 במצעד
**ג'נסן אטווד** (באנגלית: **Jensen Atwood**; נולד ב-25 באוגוסט 1976) הוא שחקן אמריקאי.

ביוגרפיה
--------

אטווד גדל בדרום לוס אנג'לס. יש לו שתי אחיות קטנות ושני אחים גדולים. הוא למד משחק ב"California State University, Long Beach" בלוס אנג'לס.

בשנת 2005 הוא גילם את מושא אהבתה של השחקנית זוכת האוסקר האלי ברי בסרט שהפיקה אופרה וינפרי לרשת ABC, "עיניהם הביטו באלוהים" המבוסס על הרומן האותו שם. בסרט הוא שיחק גם לצד מועמדת האוסקר רובי די. בנוסף, הוא ידוע בשל תפקידו כווייד רובינסון בסדרת הטלוויזיה "תיבת נח". *תיבת נח* היא סדרת הטלוויזיה הראשונה שהציגה גברים שחורים הומוסקסואליים בתפקידים הראשיים. בראיונות שהעניק, טען אטווד כי גילום וייד היה התפקיד המאתגר ביותר שביצע.

אטווד הופיע בקליפי מוזיקה רבים, בין היתר בשיר "Soldier" של דסטיניז צ'יילד, "Hands Tied" של טוני ברקסטון, בקליפים של אשנטי וביונסה נואלס, "Superwoman" של ליל מו, "I Wish I Wasn't" של הת'ר הדלי ו"You Don't Have To Cry" של שנטה מור וקני לטימור. הוא עשה קולות רקע באחד מאלבומיו של טייריס גיבסון. הוא הופיע על שערי המגזינים Krave Magazine‏, Bleu Magazine וBallroom Rockstar Magazine. הוא דגמן לרשתות "Coors Light",‏ "KFC"‏, "K-Swiss" ו"AT&T".

אטווד דיבר בעבר נגד הומופוביה בקהילה האפרו-אמריקאית בטענה שצריך שוויון. הוא תומך בזכויות הלהט"ב.

פילמוגרפיה חלקית
----------------

* "המבוקשים של מאליבו" (2003)
* "עיניהם הביטו באלוהים" (2005)
* "תיבת נח" (2005–2006)
* "תיבת נוח: להקפיץ את הכלה" (2008)

קישורים חיצוניים
----------------

ויקישיתוף מדיה וקבצים בנושא **ג'נסן אטווד** בוויקישיתוף
* ג'נסן אטווד, ברשת החברתית אינסטגרם
* ג'נסן אטווד, במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2007038544
* VIAF: 61319322
* WorldCat: lccn-no2007038544

 |
**ג'סטין צ'יימבּרס** (באנגלית: **Justin Chambers**; נולד ב-11 ביולי 1970) הוא דוגמן לשעבר ושחקן אמריקאי.

תפקידו הידוע ביותר הוא ד"ר אלכס קרב בסדרת הדרמה "האנטומיה של גריי".

קריירה
------

צ'יימברס התגלה על ידי סוכן דוגמנים בפריז מטרו, ועשה קמפיין לקלווין קליין. הוא עבד עבורם בכל רחבי אירופה, יפן, וארצות הברית במשך ארבע שנים. לאחר שהחליט להמשיך בקריירת משחק עבר לניו יורק שם למד משחק.

ב-1995 התארח באופרת הסבון "עולם אחר", וב-1996 התארח בסדרת הפשע "ניו יורק במסווה". לאורך השנים כיכב בכמה סרטים, ביניהם "ליברטי הייטס" (1999, בתפקיד טריי, לצד אדריאן ברודי), "מארגנת החתונות" (2001, בתפקיד מאסימו, לצד ג'ניפר לופז), "גלגל המזלות" (2005), ואת הסרט המקורי של HBO, "עיוורון היסטרי" (2002). צ'יימברס לוהק לסדרת הדרמה "פשע מן העבר" (Cold Case) אך עזב לאחר שהופיע רק בחמישה פרקים. בשנת 2005 החל לשחק את ד"ר אלכס קרב בסדרת הרפואה "האנטומיה של גריי", ברשת ABC. בשנת 2006 הוענק לו פרס על משחקו ב"אנטומיה של גריי", יחד עם חבריו לסדרה, על "ביצועים יוצאים מן הכלל בסדרת דרמה". הוא שיחק בסדרה עד שנת 2019 והחליט לפרוש כי רצה להקדיש יותר זמן למשפחתו. הפרק האחרון בהשתתפותו שודר ב-14 בנובמבר של אותה שנה.

התארח בספין אוף של האנטומיה של גריי, "מרפאה פרטית".

חיים אישיים
-----------

צ'יימברס נולד בספרינגפילד, אוהיו, לפאם וג'ון צ'יימברס. יש לו עוד שני אחים ושתי אחיות, ג'ון, גיי'סון (אחיו התאום), מיה וסוזן. הוא למד בבית הספר התיכון הדרומי בדרום צ'ארלסטון, אוהיו, ובשנת 1993 התחתן עם קישה, דוגמנית לשעבר. לזוג חמישה ילדים.

קישורים חיצוניים
----------------

ויקישיתוף מדיה וקבצים בנושא **ג'סטין צ'יימברס** בוויקישיתוף
* ג'סטין צ'יימברס, ברשת החברתית פייסבוק
* ג'סטין צ'יימברס, ברשת החברתית אקס (טוויטר)
* ג'סטין צ'יימברס, ברשת החברתית אינסטגרם
* ג'סטין צ'יימברס, במסד הנתונים הקולנועיים IMDb (באנגלית)
* ג'סטין צ'יימברס, באתר AllMovie (באנגלית)
* ג'סטין צ'יימברס, במסד הנתונים הקולנועיים KinoPoisk (ברוסית)
* ג'סטין צ'יימברס, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007365026605171
* BNE: XX1606016
* BnF: cb162113478 (data)
* ISNI: 0000 0000 8057 3853
* LCCN: no2001092837
* MusicBrainz: 0249f48f-a608-4b12-baaf-58cca4d59c27
* NLP: a0000002114778
* VIAF: 122090420
* WorldCat: lccn-no2001092837

 |